Predkladacia správa

Národný program kvality Slovenskej republiky na roky 2013 - 2016 (ďalej „NPK SR“) je strategický dokument, ktorý Úrad pre normalizáciu, metrológiu a skúšobníctvo Slovenskej republiky (ďalej „ÚNMS SR“) predkladá na rokovanie Hospodárskej a sociálnej rady Slovenskej republike v súlade s Plánom práce Hospodárskej a sociálnej rady Slovenskej republiky na rok 2013.
NPK SR predstavuje nástroj realizácie cieľov programového vyhlásenia vlády SR v časti - (Úloha štátu a verejného sektora, Význam verejného sektora) a v časti Trvalo udržateľný hospodársky rozvoj (Činitele hospodárskeho rozvoja, Podnikateľské prostredie, Malé a stredné podnikanie, Zvyšovanie rentability štátnych aktív a skvalitňovanie podnikateľskej funkcie štátu). 
Vláda Slovenskej republiky prijala uznesenie č. 900 z 24.9.2003, v ktorom vyhlásila Národný program kvality Slovenskej republiky na roky 2004 - 2008 a uznesenie č. 62 z 21.1.2009, v ktorom vyhlásila Národný program kvality Slovenskej republiky na roky 2009 - 2012. Schválením týchto štvorročných strategických dokumentov vláda Slovenskej republiky potvrdila záujem podporovať rast efektívnosti, výkonnosti a kvality poskytovaných služieb verejnou správou. 
NPK SR vychádza z vyhodnotenia Národného programu kvality Slovenskej republiky na obdobie 2009 – 2012 a na základe výsledkov vyhodnotenia z tohto obdobia je naformulovaná vízia, poslanie a strategické zámery na obdobie 2013 – 2016 v súlade s dlhodobou stratégiou a so strategickými dokumentmi a verejnými politikami Európskej únie, Slovenskej republiky a s cieľmi konkrétnych ministerstiev a ostatných ústredných orgánov štátnej správy. Cieľom tohto dokumentu je umožniť vrcholovému orgánu výkonnej moci rozhodnúť rámcovo o prístupoch a spôsoboch riešenia viacerých dôležitých otázok v oblasti manažérstva kvality v Slovenskej republike a tým určiť základnú obsahovú líniu aktivít pripravovaných v tejto oblasti, tak na centrálnej úrovni, ako i v rámci vertikálnej pôsobnosti  jednotlivých rezortov. Predkladaný materiál obsahuje zameranie činností na roky 2013 - 2016 pre všetky rezorty tak, aby bolo možné ich sledovať, vyhodnocovať a kontrolovať. 
Návrh NPK SR bol v dňoch 11. 07. 2013 až 13. 08. 2013 predmetom predbežného pripomienkového konania. Návrh NPK SR bol v dňoch 19. 08. 2013 až 03. 09. 2013 predmetom medzirezortného pripomienkového konania, ktorého výsledky sú uvedené vo vyhodnotení. Návrh NPK SR sa na rokovanie Hospodárskej a sociálnej rady Slovenskej republiky predkladá bez rozporov. Nie je dôvod nesprístupňovania návrhu NPK SR.  
Návrh NPK SR nemá vplyv na podnikateľské prostredie, na životné prostredie a na informatizáciu spoločnosti a má pozitívny sociálny vplyv a negatívny vplyv na rozpočet verejnej správy, analýza sociálneho vplyvu a analýza vplyvu na rozpočet verejnej sú prílohou návrhu NPK SR.